**Illegális parlagfű készítményt forgalmazó vállalkozást ellenőrzött a NÉBIH**

**Csaknem 2 mázsa illegálisan forgalmazott parlagfű tablettát és a tabletta alapanyagaként szolgáló porított parlagfüvet találtak a Nemzeti Élelmiszerlánc-biztonsági Hivatal (NÉBIH) szakemberei egy Bács-Kiskun megyei vállalkozásnál. Az "Istenek eledele" néven forgalmazott terméket számos bio boltban, valamint az interneten árusította a cég. A hatóság a készítményt azonnali hatállyal kivonta a forgalomból, valamint visszahívta a kereskedelemből.**

A parlagfű készítményeket árusító webshopok és bio boltok vizsgálata során a NÉBIH ellenőrei mintegy 200 kilogramm illegálisan árusított parlagfű tablettát, valamint a tabletta alapanyagaként szolgáló porított parlagfüvet találtak egy Bács-Kiskun megyei vállalkozásnál.

A "Istenek eledele" fantázianevű készítményt széles körben – különböző bio boltokban és az interneten – árusították, annak ellenére, hogy Európában sem a parlagfű, sem a belőle készült élelmiszerek nem hozhatók jelenleg forgalomba emberi fogyasztásra szánt termékként.

A szabálysértést tovább súlyosbítja, hogy a vállalkozás a tulajdonos lakóházának pincéjében tárolta és közvetlenül onnan forgalmazta az illegális parlagfű termékeket, holott az ingatlan sem élelmiszerraktárként, sem élelmiszer-kereskedelmi egységként nem szerepel a nyilvántartásokban.

A NÉBIH a vállalkozásnál készleten lévő, csaknem 2 mázsányi parlagfű tablettát és porított parlagfű alapanyagot azonnali hatállyal kivonta a forgalomból, míg a kereskedelmi forgalomba került termékek esetében elrendelte azok visszahívását. Az eljárás folyamatban van, az ügyben több százezer forintos bírság kiszabása várható.

Fontos tudni, hogy a parlagfű és abból készült élelmiszerek új élelmiszernek minősülnek, forgalomba hozatalukat uniós szinten engedélyeztetni kell. Az uniós engedélyezés során az élelmiszerként történő felhasználás biztonságosságát kell bizonyítani. Tekintve, hogy a parlagfű citotoxikus (sejtmérgező) hatását tudományos kutatások igazolják, a forgalomba hozatalt megelőző engedélyezési eljárás különösen lényeges.

A NÉBIH kéri a fogyasztókat, hogy amennyiben illegális forgalmazást észlelnek, jelezzék a NÉBIH Zöldszámán (06-80/263-244) vagy az [ugyfelszolgalat@nebih.gov.hu](mailto:ugyfelszolgalat@nebih.gov.hu) e-mail címen!

Az érintett vállalkozás adatai megtalálhatóak a [jogsértés listán](http://portal.nebih.gov.hu/jogsertesek).

Az ellenőrzés során készült videófelvétel elérhető a [NÉBIH honlapján](http://portal.nebih.gov.hu/-/illegalis-parlagfu-keszitmenyt-forgalmazo-vallalkozast-ellenorzott-a-nebih).

2017. október 26.

Nemzeti Élelmiszerlánc-biztonsági Hivatal